เคลมภาษี'บ้าน-รถคันแรก'เงินร้อนๆพร้อมเสิร์ฟ
วันที่ 13 ก.ย.นี้ กระทรวงการคลัง จะเสนอเรื่อง
10 ก.ย. 2554

วันที่ 13 ก.ย.นี้ กระทรวงการคลัง จะเสนอเรื่อง
ต่อคณะรัฐมนตรีให้พิจารณานำร่อง คืนภาษีสรรพสามิตรถยนต์คันแรกก่อน
เงื่อนไขที่ บุญทรง เตริยาภิรมย์ รมช.คลัง ที่กำกับดูแลกรมสรรพสามิต ชงเรื่องเข้า ครม. ก็จะมีการกำหนดราคารถยนต์ไม่เกิน 1 ล้านบาท คืนภาษีให้ไม่เกิน 1 แสนบาท โดยเปิดกว้างให้กับรถยนต์ทุกชนิด เลือกรถได้ตามที่ต้องการ แต่ราคารถที่ซื้อต้องไม่เกิน 1 ล้านบาท
เงื่อนไขการคืนภาษีรถยนต์ที่ควรเข้าใจคือ จะเป็นการคืนภาษีสรรพสามิตตามที่รถคันนั้นเสียจริงและไม่เกิน 1 แสนบาท 
กลุ่มรถอีโคคาร์ราคาคันละ 5-6 แสนบาท จ่ายภาษี 4-6 หมื่นบาท ก็คืนภาษีให้ 4-6 หมื่นบาท ไม่ใช่ 1 แสนบาท
กลุ่มรถประหยัดน้ำมันอี 20 จ่ายภาษีอยู่คันละ 8-9 หมื่นบาท ก็ได้คืนเท่าภาษีที่จ่าย
รถยนต์ทั่วไปราคา 1 ล้านบาท จะเสียภาษีสรรพสามิตคันละ 1-1.5 แสนบาท ผู้ซื้อก็จะได้คืนภาษี 1 แสนบาท ส่วนที่เกินไม่ได้คืน
ไม่ใช่ว่า ซื้อรถทุกคันคืนเงินภาษีให้ 1 แสนบาทอย่างที่เข้าใจกัน ถ้าเป็นเช่นนั้นพัง
 




ยังมีเงื่อนไขที่น่าสนใจต่อมา คือ การคืนภาษีรถยนต์ให้กับผู้ซื้อจะคืนอย่างไร
บุญทรง บอกว่า ให้มีการตั้งงบประมาณมาจ่ายคืนภาษี โดยไปขอคืนที่กรมสรรพสามิต โดยจะคืนภาษีทีเดียวทั้งก้อนเลย แต่มีเงื่อนไขว่าจะต้องซื้อรถมาขับให้ครบ 1 ปีเต็มก่อน ถึงจะไปขอคืนภาษีดังกล่าวได้
ยังมีเงื่อนไขออกมาบังคับให้ถือครองรถเป็นเวลา 5 ปีหรือไม่ เพื่อป้องกันการสวมสิทธิไปซื้อรถและขายต่อกัน ซึ่งหากมีเงื่อนไขนี้ ผู้ซื้อรถที่ถือครองไม่ถึง 5 ปี ก็อาจจะต้องถูกทวงภาษีที่ได้คืนไปกลับมา
นโยบายรถคันแรกจะเริ่มใช้สำหรับผู้ที่ซื้อรถคันแรก ตั้งแต่วันที่ 1 ต.ค. 2554 ไปถึง 31 ธ.ค. 2555 เป็นเวลา 15 เดือน นาทีทองเท่านั้น
ขณะที่นโยบายบ้านหลังแรกที่คาดว่าจะเข้า ครม. ในสัปดาห์ต่อไป เพราะมีเงื่อนไขการหักลดหย่อนภาษี และสินเชื่อบ้าน 0% ที่จะให้คลอดเป็นแพ็กเกจ
สาธิต รังคสิริ อธิบดีกรมสรรพากร เปิดเผยว่า การลดหย่อนภาษีบ้านหลังแรก ต้องเป็นบ้านราคาไม่เกิน 5 ล้านบาท หักลดหย่อนภาษีได้ไม่เกิน 3 แสนบาท เป็นเวลา 5 ปี แต่ผู้จะได้สิทธิต้องอยู่ในระบบภาษี
นั่นหมายความว่า ผู้ที่ได้รับสิทธิไม่ใช่ทุกคนที่ซื้อบ้านหลังแรก แต่ผู้ซื้อบ้านต้องยื่นแบบและมีภาษีที่ต้องจ่ายด้วย จึงจะได้รับประโยชน์จากมาตรการบ้านหลังแรก
ข้อมูลปัจจุบัน พบว่า มีผู้ยื่นแบบภาษีบุคคลธรรมดา 10 ล้านคนเศษ มีผู้เสียภาษีจริง 2 ล้านคนเท่านั้น คนกลุ่มนี้จะได้สิทธินโยบายบ้านหลังแรกเท่านั้น 
กลุ่มที่อยู่นอกเหนือจากนี้ไม่ได้รับประโยชน์แน่นอน
สิทธิทางภาษีชุดนี้ ไม่เกี่ยวกับมาตรการนำดอกเบี้ยการผ่อนบ้านมาหักลดหย่อนที่รัฐให้อยู่เกิน 1 แสนบาท
นั่นหมายถึงว่า คนซื้อบ้านจะได้ 2 เด้ง เด้งแรก 1 แสนบาท เด้งที่สองอีก 3 แสนบาท
ยังมีสินเชื่อบ้าน 0% ที่ทางธนาคารอาคารสงเคราะห์ (ธอส.) จะออกมาช่วยผู้ซื้อบ้านหลังแรก ซึ่งยังเคาะไม่ได้ว่าดอกเบี้ย 0% จะเป็น 5 ปี ตามที่รัฐบาลหาเสียงไว้ หรือ ลดลงแค่ 3 ปี เพื่อไม่เป็นภาระกับธนาคารมากเกินไป
ระยะเวลาเคลมภาษีบ้านหลังแรกจะเริ่มทันทีหลังเข้า ครม. และไปสิ้นสุดเอา วันที่ 31 ธ.ค. 2555 ให้ผู้ซื้อเลือกได้ฉ่ำใจ
แต่ขอบอกว่า คนที่จะซื้อบ้านหลังละ 5 ล้านบาท ได้คงต้องมีรายได้เดือนเป็นแสนบาท เพราะราคาบ้านทุก 1 ล้านบาท มีภาระผ่อนต่อเดือน 7,000-8,000 บาท ถ้าซื้อบ้าน 5 ล้านบาท ต้องผ่อนเดือนละ 4-5 หมื่นบาท
ไม่ต้องคิดมาก นโยบายนี้คนมีรายได้ดี ถึงรายได้หนัก และเสียภาษีเยอะเท่านั้น ที่จะได้ประโยชน์
ส่วนคนรายได้เงินเดือนน้อยจนถึงคนรากหญ้าหาเช้ากินค่ำ ถ้าใครรายได้ไม่ถึงเดือนละ 2 หมื่นบาท และไม่อยู่ในสารบบการเสียภาษีกินแห้วไปก่อนนะเจ้า...